Flemming Kofod-Svendsen (KRF), 2000-10-24:
Jeg vil blot sige til den sidste ærede ordfører, som citerede Bibelen - han gjorde det fra Matthæus, kapitel 13, vers 12, og fra Matthæus, kapitel 25, med tilsvarende citater - at de pågældende skriftsteder handler ikke om penge, men om evangeliet, altså en åndelig berigelse.
Så til disse lovforslag, hvor vi jo har fået en samlet pakke.
Når man får en pakke, kan man se den som en helhed, men man kan også vælge at pakke ud og se på de enkelte dele af pakken, og det vil jeg gøre.
Det første forslag handler om at sætte selskabsskatten ned, og det synes jeg da er meget fornuftigt.
Man kan jo også sige, at det, regeringen gjorde med pinsepakken, var at skærpe beskatningen af erhvervslivet.
Erhvervslivet har faktisk noget til gode, og jeg vælger at tolke det sådan, at her kommer regeringen altså langt om længe med den kompensation, den skylder erhvervslivet som følge af det, man indførte med pinsepakken.
På de præmisser kan vi fint støtte dette forslag, og hvis regeringen så spørger, hvordan den får finansloven til at hænge sammen, vil jeg gerne henvise til de forskellige besparelsesforslag og forslag om merindtægter, som Kristeligt Folkeparti har afleveret ovre hos finansministeren og også lagt frem på et pressemøde.
Så til det næste lovforslag.
Her mener jeg, at skatteministeren kommer i konflikt med en tidligere fremtrædende socialdemokrat, nemlig tidligere statsminister og finansminister Viggo Kampmann.
Det var jo hr. Viggo Kampmann, som i slutningen af 1950'erne under den berømte trepartiregering under H.C. Hansens ledelse indførte de favorable afskrivningsregler, som for alvor betød noget for dansk erhvervsliv, og jeg synes, det er trist, at en anden skatteminister nu vrager det, som den tidligere socialdemokratiske finansminister, der også var skatteminister, indførte.
Det forslag må vi naturligvis, ikke mindst i respekt for det, hr. Kampmann gennemførte, tage klart afstand fra, for den form for forringelse vil vi ikke være med til over for erhvervslivet.
Vi synes, det er sympatisk, at der sker en ligestilling af fradragsværdien af renter, hvad enten man erhverver en virksomhed på den ene eller den anden måde, her i forbindelse med aktieovertagelse. Det synes vi er et fornuftigt forslag, og det kan vi støtte.
At selvstændige erhvervsdrivende på vilkår af, at de skal være mindst 55 år og have drevet virksomhed i de seneste 10 år, får mulighed for at oprette pensionsordninger, synes vi også er helt rigtigt.
Vi har dog lige den bemærkning, at det kan jo være sådan, at både mand og kone i fællesskab driver en virksomhed.
Er det sådan, at de kan lave hver sin pensionsordning, eller hvordan?
Skal det være en fælles pensionsordning, hvis begge har været aktive i den samme virksomhed?
Ville det ikke være rimeligt, at de kunne oprette hver sin pensionsordning?
Hvis ministeren ikke vil svare her fra Folketingets talerstol, vil jeg efterfølgende stille skriftligt spørgsmål om det.
Så er der forslaget om at lette generationsskiftet, som også er en af de gode ting i pakken.
L 35 vil jeg gerne undersøge lidt nøjere, kigge
mere detaljeret på og stille nogle spørgsmål.
Jeg kan godt se, at der er lidt fornuft i det, der er lagt frem, men om der også er nogle tidsler, skal jeg lige veje for og imod.
Det er altså ikke et ja i dag, men jeg vil læse forslaget og studere det yderligere med et åbent sind, og så må vi se, hvad de endelige besvarelser går ud på.
Dem må vi have vurderet lidt nøjere, før vi tager endelig stilling.
Derimod har jeg lidt svært ved at se, hvorfor der skal laves den skærpelse i L 36.
Her synes jeg ikke ministeren har leveret en kvalificeret begrundelse for, at skærpelsen samlet set er til gavn for erhvervslivet, så tommelfingeren peger nedad vedrørende L 36.